म्हापशेंः 2013 वर्सा ब्रिटोवाडो- पर्रा हांगा कॅटी क्रीझ बार आनी रेस्टॉरन्टाच्या आवाठांत नायजेरीयन नागरिकांचेर केल्ल्या हल्लो प्रकरणातल्या सगळ्या 14 दुबावितांक म्हापशेंच्या पयलो वर्ग न्यायायलायची न्यायाधीस पूजा देसाय हिणे निर्दोश थारायल्यात. सुरेन ऊर्फ सुरो भारत पोळ (सीमवाडो- हडफडें), प्रवीण ऊर्फ पागल मांद्रेकार (आसगांव), ओंकार पालयेकार, प्रयाग पालयेकार, प्रज्योत दाभोलकार, सर्वेश ऊर्फ बाबू गोवेकार, गुरूदास ऊर्फ साईश नागवेकार (शापोरा), आशिष गांवकार (कांयसूव) रोहन पालयेकार (हणजूण), सागर नायक (आसगांव), रूणाल पालयेकार (दाभोलकार वाडोः शापोरा) गोरीश गोवेकार ( हुडोवाडो- शापोरा), प्रणेश दिवकर (गुमालवाडो- हणजूण), सीताराम (नादी) गांवकार (आसगांव) हाचेर बेकायदेशीर जमाव करून नायजेरियनांचेर हल्लो करून तांकां जखमी केल्ल्याचो आरोप आशिल्लो.
 आरोपीं वतीन युक्तिवाद करतना अॅड विनायक पोरोब हांणी आपल्या अशिलांक कागाळ करपी, तशेंच जखमी जाल्ले वा साक्षीदार वळखनाशिल्ले. घडणूक पळोवपी लोकांनी दिल्ले म्हायतीच्या आदारान पुलीस कागाळेंत नांची नांवा घातिल्ली. वळख परेड लेगीत घेवंक नाशिल्ली अशें सांगलें. हल्ल्या कडेन कसलोय संबंद नास्तना आपल्या अशिलांक आरोपी केल्ले अशेंय तांणी न्यायालयाचे नदरेक हाडून दिलें. सरकारी पक्षा वतीन अॅड टी कोळमकार हांणी युक्तिवाद केलो.
 2013 वर्साच्या 30 ऑक्टोबराक राती 11 वरांचेह हल्ल्याचो हो प्रकार जाल्लो. आपल्या रेस्टॉरन्टांत नायजेरियनांचो एक पंगड जेवपाक आय़िल्लो तेन्ना तोंडांर मास्क घालून आय़िल्ल्या अनवळखी लोकांनी ताचेर हल्लो केल्लो अशी कागाळ रेस्टॉरन्टाच धनी सांता कॅटरिना डिसोझा हिणे केल्ली.
 ह्या हल्लो जाल्लो ताच्या दुसऱ्या दिसाक 31 ऑक्टोबराक नायजेरियन नागरीकांनी पर्रा तशेंच पर्वरी ओ कोकेरो जंक्शना कडेन हैदौस घालून म्हामार्गा वयली येरादारी आडायल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 